**ԱՐՁԱՆԱԳՐՈՒԹՅՈՒՆ**

ՀԱՆՐԱՅԻՆ ԲԱՑ ԼՍՄԱՆ ԵՎ ՔՆՆԱՐԿՄԱՆ

ՀՀ Շիրակի մարզ 17 հունիս, 2025 թ.

Ք. Գյումրի, Վարդանանց հր.1 ժամը՝ 15։00

2025 թվականի հունիսի 17-ին, ժամը՝ 15:00-ին, Գյումրու համայնքապետարանի վարչական շենքում (Վարդանանց հր. 1, 2-րդ հարկ, ավագանու նիստերի դահլիճ) կայացավ հանրային բաց լսում և քննարկում (այսուհետ քննարկում)։Նիստը վարեց Գյումրի համայնքի աշխատակազմի քարտուղարի ժամանակավոր պաշտոնակատար Կարեն Մալխասյանը։

**Հանրային քննարկման թեման՝**   
«Հայաստանի Հանրապետության Շիրակի մարզի Գյումրի քաղաքի Կիրովականյան փողոցը Աշոտ Մխիթարյանի անունով վերանվանելու մասին»։

**Կարեն Մալխասյան**

* Հարգելի գործընկերներ,

Տեղեկացնեմ, որ համաձայն կարգի, հանրային քննարկման մասնակիցը քննարկման դրված հարցերի վերաբերյալ կարող է ուղղել հարցեր, իր առարկություններն ու առաջարկությունները հնչեցնել բանավոր ձևով կամ՝ դրանք գրավոր տեսքով ներկայացնել հանրային քննարկման քարտուղարին։ Մասնակցիները կարող են իրենց առարկություններն ու առաջարկությունները ուղարկել Համայնքապետարանի պաշտոնական էլեկտրոնային հասցեին՝ [gyumri@gyumri.am](https://e.mail.ru/compose/?mailto=mailto%3agyumri@gyumri.am" \t "_blank) կամ գրավոր տեսքով ներկայացնել քննարկման քարտուղարին քննարկման ավարտից հետո՝ հնգօրյա ժամկետում։

Այնուհետև Գյումրի համայնքի աշխատակազմի քարտուղարի ժամանակավոր պաշտոնակատար Կարեն Մալխասյանը զեկույցի ներկայացման համար հրավիրեց Գյումրու համայնքապետարանի գլխավոր ճարտարապետ Հենրիկ Գասպարյանին:

**Զեկուցող՝ Հենրիկ Գասպարյան**

**Գյումրի քաղաքի գլխավոր ճարտարապետ**

* Հարգելի ներկաներ,

Ձեր քննարկմանն եմ ներկայացնում «Հայաստանի Հանրապետության Շիրակի մարզի Գյումրի քաղաքի Կիրովականյան փողոցը Աշոտ Մխիթարյանի անունով վերանվանելու մասին» Գյումրի համայնքի ավագանու որոշման նախագիծը: Քաղաքապետը դիմում է ստացել քաղաքացիներից, Գյումրի քաղաքի Կիրովականյան փողոցը, որը համարվում է երկրորդական փողոց վերանվանելու Աշոտ Մխիթարյանի անունով: Նա Հայաստանի ծանրամարտի տղամարդկանց հավաքականի գլխավոր մարզիչն է եղել և իր մեծ ներդրումն է ունեցել սպորտի ոլորտում: Շատ քննարկումներ են իրականացվել տարբեր մասնագետների կողմից, ովքեր իրենց դրական վերաբերմունքն են արտահայտել և կարծում եմ, որ նպատակահարմար է փողոցի վերանվանումը Աշոտ Մխիթարյանի անունով:

**Կարեն Մալխասյան**

* Մենք անվանակոչելու հետ կապված ժամանակային խնդիր չունենք չէ՞: Կարծեմ՝ օրենքով սահմանված է որոշակի ժամանակ, որի լրանալուց հետո նոր կարող ենք փողոցը վերանվանել:

**Հենրիկ Գասպարյան**

* Այո, մահվանից հետո 5 տարին անցել է, և օրենքով թույլատրվում է: Նախկինում 10 էր, բայց հիմա 5 տարի է։

**Կարեն Մալխասյան**

* Եղավ, շնորհակալություն։ Հարցեր, ելույթներ կա՞ն, չկան: Համարում ենք հանրային լսումը փակված:

Նիստին ներկա էին 14 անձինք: